## Rješenje kojim se ovlaštenom društvu Interkapital vrijednosni papiri d.o.o., Zagreb, oduzima dozvola za obavljanje poslova s vrijednosnim papirima

### NN 71/2008 (20.6.2008.), Rješenje kojim se ovlaštenom društvu Interkapital vrijednosni papiri d.o.o., Zagreb, oduzima dozvola za obavljanje poslova s vrijednosnim papirima

# HRVATSKA AGENCIJA ZA NADZOR FINANCIJSKIH USLUGA

**2379**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 52. Zakona o tržištu vrijednosnih papira (»Narodne novine« br. 84/02 i
138/06), Uprava Hrvatske agencije za nadzor financijskih usluga, po službenoj
dužnosti u predmetu oduzimanja dozvole za obavljanje poslova s vrijednosnim
papirima ovlaštenom društvu Interkapital vrijednosni papiri d.o.o., Zagreb,
Masarykova 1, na sjednici održanoj 13. lipnja 2008. godine donijela je

## RJEŠENJE

1. Ovlaštenom društvu Interkapital vrijednosni papiri d.o.o., Zagreb, Masarykova
1, MBS: 080420080, oduzima se dozvola za obavljanje poslova s vrijednosnim
papirima iz članka 34. točka 3. Zakona o tržištu vrijednosnih papira (»Narodne
novine« br. 84/02 i 138/06) – upravljanje portfeljem vrijednosnih papira.
2. Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Na temelju rješenja Komisije za vrijednosne papire Republike Hrvatske, klasa: UP/I-450-08/02-02/16
od 31. siječnja 2002. godine, klasa: UP/I-450-08/03-02/68 od 20. ožujka 2003.
godine i klasa: UP/I-450-08/04-02/03 od 22. siječnja 2004. godine, društvo
Interkapital vrijednosni papiri d.o.o., Zagreb (dalje: Društvo) ima dozvolu za
obavljanje poslova s vrijednosnim papirima iz članka 34. točke 1. – 7. Zakona o
tržištu vrijednosnih papira (»Narodne novine« br. 84/02 i 138/06, dalje: ZTVP).
Odredbom članka 52. stavak 1. točka 2. ZTVP-a propisano je da će Hrvatska
agencija za nadzor financijskih usluga (dalje: Agencija) ovlaštenom društvu
oduzeti dozvolu za obavljanje jednog ili više poslova s vrijednosnim papirima
ako poslove s vrijednosnim papirima ne obavlja u razdoblju duljem od šest
mjeseci.
Društvo je podneskom od 13. veljače 2008. godine (predmet klase: 451-04/08-17/1)
obavijestilo Agenciju da je u postupku prijenosa dijela poslova investicijskog
savjetovanja na društvo ICAM d.o.o. Zagreb, Masarykova 1, kako bi se poslovi
upravljanja imovinom obavljali u tom društvu.
U očitovanju Društva, zaprimljenom u Agenciji 10. lipnja 2008. godine, istaknuto
je da je u okviru reorganizacije poslovanja unutar Interkapital Grupe odlučeno
usluge upravljanja imovinom u cijelosti pružati putem društva ICAM d.o.o.,
Zagreb, čime prestaje potreba Društva za dozvolom za obavljanje poslova iz
članka 34. točka 3. ZTVP-a – upravljanje portfeljem vrijednosnih papira.
S tim u svezi napominjemo da je Agencija, u posebnom postupku provedenom na
temelju zahtjeva društvu ICAM d.o.o. Zagreb, rješenjem klasa: UP/I-451-04/08-05/19,
urbroj: 326-113/08-3 od 13. lipnja 2008. godine, društvu ICAM d.o.o., Zagreb
izdala odobrenje za obavljanje poslova upravljanja imovinom i investicijskog
savjetovanja.
Slijedom naprijed izloženog, a na temelju odredbe članka 52. stavak 1. točka 2.
ZTVP-a i očitovanja Društva, Agencija je odlučila kao u točki 1. izrjeke ovog
rješenja, što će se upisati u Registar ovlaštenih društava u koji je Društvo
upisano pod rednim brojem 77.
Sukladno odredbama članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-02/20
Urbroj: 326-111/08-2
Zagreb, 13. lipnja 2008.

Član Uprave
**Ivica Letinić**, v. r.

Rješenje, NN 71/2008-2379
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)